b'\n_START_ARTICLE_\nIvan Alilovi\xc4\x87\n_START_PARAGRAPH_\nIvan Alilovi\xc4\x87 (Ru\xc5\xbei\xc4\x87i, Grude, 25. velja\xc4\x8de 1927.), hrvatski knji\xc5\xbeevni povjesni\xc4\x8dar._NEWLINE_Istra\xc5\xbeiva\xc4\x8d knji\xc5\xbeevne i kulturne pro\xc5\xa1losti Bosne i Hercegovine. Pu\xc4\x8dku \xc5\xa1kolu zavr\xc5\xa1io u rodnom mjestu, potom polo\xc5\xbeio prijemni ispit za upis u franjeva\xc4\x8dku Klasi\xc4\x8dnu gimnaziju na \xc5\xa0irokom Brijegu. Me\xc4\x91utim, gimnaziju nije nastavio. Do upisa u Vidovi\xc4\x87evu dopisnu \xc5\xa1kolu u Sarajevu, \xc4\x8dija je \xc4\x8detiri razreda uspio zavr\xc5\xa1iti, bavio se poljoprivredom u Ru\xc5\xbei\xc4\x87ima. Od 1941. do konca rata radi kao u\xc4\x8ditelj u Borajni (kod Vitine) i pomo\xc4\x87noj \xc5\xa1koli u Bla\xc5\xbeevi\xc4\x87ima, a potom pola\xc5\xbee III. pedago\xc5\xa1ki te\xc4\x8daj u Mostaru. Radi kao u\xc4\x8ditelj u vi\xc5\xa1e mjesta, a \xc4\x8desto mu je taj posao i uskra\xc4\x87ivan bez ikakvih obja\xc5\xa1njenja. Na Vi\xc5\xa1oj pedago\xc5\xa1koj \xc5\xa1koli u Mostaru zavr\xc5\xa1ava studij hrvatsko-srpskog jezika i jugoslavenskih knji\xc5\xbeevnosti i od tada slu\xc5\xbebuje kao nastavnik materinskog jezika u Viru, Posu\xc5\xa1ju i Klobuku._NEWLINE_Upisuje se na studij knji\xc5\xbeevnosti u Skoplju: tamo ga, zbog jednog pisma upu\xc4\x87enog ro\xc4\x91aku u Pariz, sumnji\xc4\x8de i ispituju kao antikomunista, te razmi\xc5\xa1lja da prekine studij. Biskup Smiljan \xc4\x8cekada, s kojim je bio u vezi, odvra\xc4\x87a ga od toga i materijalno ga poma\xc5\xbee da nastavi studij. Kao apsolvent radi na Medicinskoj i Muzi\xc4\x8dkoj \xc5\xa1koli u Mostaru, ali, kako jo\xc5\xa1 nema diplomu, ubrzo gubi i taj posao, a vra\xc4\x87a mu se nakon diplomiranja. Komunisti ga potom optu\xc5\xbeuju da u mostarskom pododboru Matice hrvatske, koji u to vrijeme u tom gradu nije ni postojao, djeluje kao nacionalist. Godine 1970. uhi\xc4\x87en je i osu\xc4\x91en na tri godine zatvora. Nakon izlaska iz zatvora, nikada se vi\xc5\xa1e nije uspio zaposliti kao profesor._NEWLINE_1990-ih je ure\xc4\x91ivao glasilo Hrvatskog dru\xc5\xa1tva politi\xc4\x8dkih zatvorenika Politi\xc4\x8dki zatvorenik.'